33. schôdza NR SR - 5.deň - B. popoludní
Dátum: 2025-04-01
Poslanec: Lackovič, Marek (PS)
Druh vystúpenia: Vystúpenie v rozprave

10. Ďakujem veľmi pekne za slovo, pán predsedajúci. Dámy a páni, ak dovolíte, pokúsim sa chronologicky, ale aj prehľadne zhrnúť aktuálne problémy obcí a miest na Slovensku, ktoré vysvetľujú, prečo tu dnes vlastne stojíme. Ide o to, že januárové a februárové výnosy z podielových daní, tie sú hlavným príjmom obcí, boli výrazne nižšie v porovnaní s minulým rokom, aj keď vezmeme do úvahy ten fakt, že materské školy teda už sú pod štátom. Po druhé, podľa aktuálnych prognóz nebude dodržaná dohoda so štátom o podiele 55,1 % výnosu dane z príjmov fyzických osôb na financovanie miest a obcí. Tie tak nevedia koncepčne plánovať, nevedia koncepčne fungovať. Po ďalšie, konsolidácia na úkor samospráv bude zrejme napokon väčšia, ako bolo pôvodne dohodnuté a avizované 1 % výnosu DPFO. Minulé roky tu bola kompenzácia formou časti výnosu dane z príjmov právnických osôb, tzv. DPPO, tento rok nič. Vláda riešila 139 dní iba seba, riadna februárová schôdza v parlamente neprebehla. Tam sme mohli tieto veci riešiť, ale februárová schôdza ani len nebola zvolaná. Poďme ale ďalej. Obce a mestá teda nie sú schopné realizovať ani dohodnuté 800-eurové odmeny pre zamestnancov v prvej polovici roka, či nárast miezd o 7 % v oblasti školstva, to sú tie školské kluby detí a jedálne. A teraz veľký pozor, a na to som už upozorňoval aj v piatok, aby sa nám nestalo, že od samospráv budete teraz chcieť, aby tieto odmeny vyplatili z týchto májových preddavkov, lebo to by bolo naozaj neférové. Po ďalšie, viaceré mestá a obce podľa ZMOS-u prepúšťajú zamestnancov a prijímajú ďalšie konsolidačné opatrenia, ktoré sa dotknú poskytovaných služieb. Po ďalšie, my dnes evidujeme starostov a starostky na Slovensku v krajine Európskej únie, ktorí sa vypísali na péenky dokonca, aby sa nemuseli vyplácať z obecnej kasy, čo je teda naozaj neuveriteľné. Obce a mestá už vo februári žiadajú občanov o rešpektovanie, že sa bude menej svietiť, že sa bude menej kúriť alebo sa menej dávať do športu a do kultúry. Po ďalšie, obce a mestá hlásia najväčšiu finančnú nepredvídateľnosť za posledných 20 rokov. Dnes absolútne netušia, koľko peňazí im vlastne príde. Samosprávy sú svedkami naozaj mimoriadne vážnej právnej legislatívnej neistoty. Po ďalšie, hodnotenie eurofondových výziev je snáď najpomalšie vo svojej histórii. Máme tu totálne nespravodlivé rozhadzovanie vládnych dotácií na výjazdových rokovaniach vlády. Šesťdesiatobyvateľovej obci ste schopní len preto, že tam máte smeráckeho starostu, prihodiť štyrikrát viac ako okresnému Humennému, alebo okresnému Vranovu nad Topľou, alebo dokonca dvakrát viac ako všetkým obciam s nezávislým vedením v okrese Púchov dohromady. Sám premiér v reportáži pritom úplne v pohode na Markíze povie, že je snáď normálne, že uprednostňujú svojich. Po ďalšie, zvýšená 23-percentná dépeháčka drasticky predražuje už úplne všetko. Potom tu máme ďalší bod, nikto nevie, ako od 1. 4., od dnes, dnes je ten deň D, ako zafunguje v praxi nový stavebný zákon. Referentov namiesto štátu dnes školia súkromné vzdelávacie seminárne spoločnosti a agentúry na svojich seminároch za 300 eur. Najbližšie voľné termíny sú ale v septembri, a to teda prízvukujem a pripomínam na legislatívu, ktorá platí od apríla, od dnes. Že nám tu už tretí mesiac nefunguje mapová verzia katastra, že tu ľuďom výrazne dražie daň z nehnuteľností, a teda výrazne zdražie, daň za psa, poplatky za hrobové miesta, dokonca ešte aj cestovné lístky, MHD-čky, odvoz odpadu, DSS-ky, že vidíme stále drahšie a drahšie vstupy na plavárne, na zimáky, do divadiel, aspoň teda do tých, ktoré ešte nezavreli. Že tu už v apríli nikoho nevzrušujú samosprávy v rozpočtovom provizóriu, tak to už snáď nikoho ani neprekvapuje. Pozrime sa však na to, aké sú opatrenia tejto vlády na tento stav. Ja ani teda neviem, či sa smiať, alebo plakať, ale táto vláda predstavila a postavila tri stabilné, v úvodzovkách, stabilné piliere, ako sa s týmto všetkým vysporiadať. Tým prvým bolo to, že našim obciam a mestám veľkoryso umožnila roztápať si ich vlastné naozaj krvopotne a rokmi nasporené rezervné fondy na bežné výdavky, opatrenie č. 1 tejto vlády. Opatrenie č. 2 bolo, že podielové dane, ako hlavný zdroj príjmov samospráv, už na obecné či mestské účty neprichádzajú dvadsiateho v mesiaci, ako dlhé roky doteraz, ale už šiesteho v mesiaci. Neviem, o rok možno ohlásite, že to už nebude šiesteho v mesiaci, ale druhého v mesiaci a my tomuto máme tlieskať. No a po tretie, podielové dane za jún, december ´25 samosprávam, aby prežili, majú prísť v predstihu v máji v podobe preddavkov. Ak sa pýtate, že no dobre, ale čo bude od júna, tak sa pýtate správne. Toto všetko je po roku a pol vládnutia, dámy a páni. Všetko, čo ste samosprávam za rok a pol povedali, pán minister, je, prejedzte si vlastné rezervy, podielové dane vám pošleme šiesteho namiesto dvadsiateho a preddavky za jún až december vám hodíme v máji. To je všetko, nič viac neprišlo. Je mimoriadne slabý, naozaj až hanebný výkon a vaši kolegovia vždy, keď si to odhlasujete, vám za toto tlieskajú teda v stoji, neuveriteľné! Povedzme si teda, o čo presne ide. Štát opäť pošle obciam a župám časť výnosov z podielových daní. Skôr vláda, minulú stredu, schválila novelu vďaka ktorej dostanú v máji 150 miliónov. Od poslancov sa chce, aby sa to schválilo zrýchlene. Pochopiteľne, chápeme aj my prečo, preto sme to v tomto prípade podporili. Netvrdíme, že je to samo osebe zlé riešenie a hovoríme to už niekoľko dní, problém je, že je to jediné riešenie, že nič iné neprinášate, že je to osamotené riešenie, ktoré nie je sprevádzané ďalšími dobrými návrhmi. A aj to jediné, čo ste doniesli, muselo prísť od ZMOS-u, respektíve od SK8. Čiže nebyť ich, nebyť týchto našich organizácií, ktoré tu dnes máme, tak ani toto nie ste schopní priniesť. Slovenské samosprávy sa oprávnene sťažujú nielen na nedostatok peňazí už celé roky. Nie je to nič nové. Podielové dane, teda výnosy z daní z príjmov fyzických osôb patria k ich hlavným príjmom. Táto vláda však nielen na starostov a starostky, už aj na tých svojich vlastných úplne a z výšky kašle a problém nechala, tak ako vždy, žiaľ, vyhniť. A toto je ten dôsledok. Kde však problém vznikol, pripomeniem teda, je to vážny technický rozmer. Ide o to, že v apríli daňové úrady ľuďom vracajú preplatky na daniach z daňových priznaní, takže v máji môžu byť výnosy pre samosprávy pokojne nulové. Áno, mohlo by sa to stať, aj by sa to stalo. Vo výsledku tak mnohé, najmä tie menšie obce by nedostali nič, nebolo by ani na výplaty. Naozaj že doslova takáto zlá situácia by nastala. Obce, mestá a kraje tak dostanú 150 mil., alebo majú dostať, pokiaľ sa to teda schváli, 150 mil. ako preddavok, o ktorý sa im poníži vyplácanie výnosov v tých ďalších, zvyšných mesiacoch roka ´25, teda v júni až decembri. Je to rok, v ktorom preukázateľne samosprávy vypínajú už aj verejné osvetlenie, živoria, naozaj melú z posledného. 150 miliónov, ktoré by dostali tak či tak, ani cent navyše. Od začiatku sa bavíme len o preddavkoch, ani cent navyše. Daňový bonus na deti, ktorého zvýšenie presadil ešte Igor Matovič a samosprávy oberal o príjmy, postupne klesol. Táto koalícia im však znížila v rámci konsolidácie percento, ktoré z daní dostávajú, a tak dostávajú obce, mestá aj vúcky ešte menej než doteraz. Preto prichádza toto riešenie, riešenie v úvodzovkách. Dostali sme sa, žiaľ, do fázy, kedy samosprávam, aby prežili, musíme na Slovensku posielať preddavky. Ak sa pýtate, že no dobre, ale čo bude od júna, už tá obligátna veta, veď to nie sú žiadne peniaze navyše, len tie isté, čo by tak či tak prišli, pýtate sa dobre. Nie je to nič iné len náplasť na otvorenú zlomeninu. Táto vláda sa ukazuje byť naozaj v tomto rok a pol slabá ako čaj. Napadá ma pri tomto taká otázka, že možno, pán minister, či viete, kto v opozícii predkladal pred rokom a pol uznesenie o dofinancovaní samospráv vo výške 108 mil. eur. Ak neviete, bol to Robert Fico, ktorý k tomu zvolával dokonca mimoriadnu schôdzu, nie tak dávno, spolu s vami. A keď ste prišli k moci a mohli ste sa činiť, viete, koľko ste im poskytli? Bolo to 50 mil. a krajom odpustenie pôžičiek. A to ste ich ešte nechali chladnokrvne mesiace čakať až do októbra, pretože ste striehli na daňové príjmy na konci roka, lebo ste vedeli, že po lete budú príjmy vyššie, aby ste im mohli poskytnúť čo najmenej peňazí. Nakoniec ste to uhrali na tých 50 mil. eur, krajom len odpustenie pôžičiek. Dnes sa táto vláda nezmôže ani na to a samosprávam dáva len ich vlastné preddavky ich vlastných príjmov. Ešte možno, pán minister, viete, kto v septembri ´23 zverejnil tlačové vyhlásenie, že, citujem, výbory Národnej rady Slovenskej republiky nebudú rokovať o takýchto návrhoch bez prítomnosti predstaviteľov územnej samosprávy s možnosťou aktívneho vstupu do diskusie. Toto je z tlačového vyhlásenia SMER-u zo dňa 27. septembra 2023. Odkedy som ja vo výbore pre regionálny rozvoj, neudialo sa tak ani raz, pán minister, ani raz. To je rozdiel medzi Robertom Ficom v opozícii a Robertom Ficom v koalícii, keď vládne. Na záver jedna veľmi dôležitá vec, ktorá takmer prešla v tichosti, ale teda rád by som bol, keby neskončila v takej tichosti. Čo sme sa dozvedeli totižto v piatok. A teraz naozaj to je že veľmi, veľmi veľká hanba. Samosprávy dodnes nedostali peniaze kvôli septembrovým povodniam, kvôli záplavám, čo sme tu mali v septembri, pred pol rokom. Obce a mestá na financie na opravy zničenej infraštruktúry stále čakajú. Je apríl, že pol roka po povodniach, naozaj že budíček, vláda bude o refundácii nákladov rozhodovať až v druhej polovici tohto roka a ani využitie pomoci z európskych zdrojov, žiaľ, nebude rýchlejšie. Premiér Robert Fico vtedy ubezpečoval, že na opravu objektov a nehnuteľností sú k dispozícii peniaze z európskych fondov aj finančná rezerva vlády. Doslova povedal, citujem: „Môžem garantovať samosprávam, že budeme maximálne ústretoví a spolu s predstaviteľmi týchto samospráv budeme na veci reagovať konkrétnymi finančnými rozhodnutiami,“ povedal po mimoriadnom rokovaní vlády 16. septembra 2024. A premiér v roku 2025, ten istý premiér, z rezervy nerieši sanáciu po záplavách, po povodniach, on rieši nákup kosačky za 6-tisíc eur pre poľovnícke združenie z Vištuka, z tej istej rezervy, z ktorej mal pomôcť sanovať záplavy. Žiaľ, takto si tu žijeme, preto sa potom takto stretávame. Na poslednú chvíľu sa tu schvaľuje to, aby samosprávam išli ich vlastné preddavky. Teším sa na vecnú diskusiu, pán minister. Verím, že ste si robili poznámky. Na konci dňa sa totiž v našich obciach, mestách a krajoch nežije ani lepšie, ani pokojnejšie a ani bezpečnejšie, ako ste pred rokom a pol sľubovali vo vašom programovom vyhlásení vlády. Ďakujem pekne.